會昌觀小集呈坐上諸文友
作者：葉適
朝代：宋

paragraphs: 茲邦異氣侯，十月陽屢暴。
清霜云幾何，累日困袢燠。
病羸諳冷暖，衣屨迷單複。
上印自懸車，來諗蒙擊轂。
東池屬草創，斤斧聲未縮。
野蔓翳前庭，中函數株菊。
呼鋤不受柄，善惡憂兩覆。
賓筵煨苦蕷，憐我歲不熟。
諸豪藹時彥，靈美競龜玉。
學山留一塵，到海空百瀆。
慙無歌舞伴，漫有鍼石勗。
意闌各東西，微月耿疎木。